Kováts Krisztina Asztrológus - Asztrológia és feladataink a világban
A lélek - mikor úgy dönt, hogy leszületik a Földre - felvállalja, hogy a benne is megjelenő sötét oldalt, az önérvényesítést tisztítja.
Attól függően, hogy mely tulajdonságot igyekszik megtapasztalni, e tapasztalás után elengedni – válassza meg a számára legmegfelelőbb időpontot, helyet a születéséhez.
(Ezért nem mindegy, hogy mikor és hol születünk - még a perc is fontos számunkra.)
Abban a pillanatban, mikor életjelt adunk, megszületünk - ugyanaz a Természetfölötti erő (Isteni erő) hat ránk is, mint a csillagokra. Mivel a csillagok állását pontosan előre meg lehet határozni, így az életünk történéseit, lehetőségeit is.
Az év 12 jegyre van osztva. Minden időszakban egy-egy tulajdonság dominál. Ez segítséget nyújt nekünk olyan helyzetekbe kerülni, ahol ennek a tulajdonságnak a negatív oldalát fel tudjuk ismerni, el tudjuk engedni.
Melyik jegy milyen feladatot vállal be?
KOS – Türelmetlenségtől, hirtelenségtől eljutni a tapintathoz.
BIKA – Az anyagiasságtól a közösség java felé fordulni. Az elengedést tanulni.
IKREK – A felszínességtől egy igaz értékrend felé menni, bölccsé válni.
RÁK – Lelki zsarolástól eljutni az őszinte szeretetig, az önzetlen gondoskodásig.
OROSZLÁN - A hiúság, a külső pompa helyett az alkotásra törekedni. Jó királynak lenni.
SZŰZ – Kukacoskodó, kritizáló, kisstílű emberből önzetlen, áldozatot hozó emberré válni.
MÉRLEG - Külsőségtől az egyensúlyig eljutni Másoknak örömet szerezni, egyensúlyt tartani.
SKORPIÓ - A féltékenység, gonoszság, cinikusság helyett mély érzésű, emberbaráttá válni.
NYILAS - A pénztől, a rangtól megszabadulni, s eljutni a magas szellemiséghez.
BAK – Alázat a sors iránt - az ő tanulnivalója.
VÍZÖNTŐ - A különcségek, szélsőségek helyett másokon segíteni.
HALAK – A menekülés helyett a másik ember érzéseit átérezni, anyagi világot elengedni.
Hogyan kapjuk a leckéket?
Meg kell élni mindkét pólust. Hogy utána a középre tudjunk kerülni.
A közép – a harmónia. Az isteni rend. Ahonnan jöttünk, s ahová megyünk. A feltétel nélküli szeretet.
Az élet körénk rendezi azokat az embereket, akik ugyanolyan energiával rendelkeznek, mint mi, ezzel megmutatva, hogy "milyen érzés lehet velem együtt élni?" Türelmetlen ember mellé egy másik türelmetlen kerül. Pl. Elmennek vásárolni, s mindketten feszültek, míg a másik nézelődik. Ki az ékszerek között, ki a szerszámok között. Veszekedések. Egészen addig, míg meg nem érzik, hogy milyen jó volt, mikor "nyugodtan válogathattam, s te nem sürgettél. Most te válogass, én is türelmes leszek."
Így kerülnek a középre, amit itt a Földön tanulnunk kell.
Pl. Egy Bika típusú ember együtt él a hasonmásával. Mindkettőnek az anyagi biztonság a fontos. És egyre inkább gazdagodnak. Lesz pénzük, értékük. De valami hiányzik az életükből. Valamiért nem boldogok. Nem tudnak másnak adni (egymásnak sem), nem tud megjelenni a szeretet. Az adás öröme.
Ikrek szembetalálkoznak a füllentős, egyszerre több kapcsolatot tartó hasonmásukkal.
A fájdalom, amit átélnek, vezeti rá őket arra, hogy a pálca másik végén, becsapva lenni nem jó. Megélik, s ki tudják már mondani, hogy nem szeretnék felületesek lenni. Odafigyelek a másikra. Bölccsé válnak.
A másik tanulási módszer, mikor pont az ellenkező típussal találkozunk.
A hiú Oroszlán az egyszerű Bakkal. Egyik csak szállodában aludna egy utazás alkalmával, másik meg mindent megtesz, hogy campingezzenek, spóroljanak. Azt is olyan helyen, ahol se villany, se meleg víz, se WC. Ezek kihívások.
Ezek segítenek bennünket ahhoz, hogy szembe találkozzunk a saját szélsőségünkkel.
A pálca két végén vagyunk – de ha bármelyikünk egy kicsit elindul befelé, akkor az egyensúly miatt a másiknak is menni kell. Így tudunk eljutni a középhez, a harmóniához, a szeretethez.
Minden feszültség mögött a megoldásban a szeretet, az elfogadás rejlik.
Szeretlek – engedek az én elképzelésemből.
A szeretet szeretetet szül. A másik is emelkedik az én tiszta érzéseim által. Én is engedek, ő is enged egy kicsit, míg középen nem találkozunk.
Életünk végére így tudjuk a bevállalt feladatot teljesíteni, az önérvényesítésünk egy részét elengedni, az isteni rend felé haladni – s a következő életben egy újabb és újabb rossz tulajdonságnak az elengedésén dolgozni.